b'\n_START_ARTICLE_\nVohalni \xc5\xbeivec\n_START_PARAGRAPH_\nVohalni, olfaktorni ali prvi mo\xc5\xbeganski \xc5\xbeivec (lat. nervus olfactorius) je naziv za skupino senzori\xc4\x8dnih \xc5\xbeivcev, od katerih vsakega tvori pribli\xc5\xbeno 20 \xc5\xbeiv\xc4\x8dnih vlaken bipolarnih \xc5\xbeiv\xc4\x8dnih celic, ki vodijo iz olfaktorne regije nosne sluznice skozi kribrozno lamino sitke v olfaktorni bulbus. Po vohalnih \xc5\xbeivcih se prena\xc5\xa1a senzori\xc4\x8dna informacija za zaznavanje vonja.\n_START_SECTION_\nZgradba\n_START_PARAGRAPH_\nSpecializirana vohalni receptorski nevroni olfaktornega \xc5\xbeivca se nahajajo v olfatorni regiji nosne sluznice v zgornjem predelu nosne votline. Vohalni \xc5\xbeivci ne tvorijo dveh vej, kot je zna\xc4\x8dilno za ostale mo\xc5\xbeganske \xc5\xbeivce, temve\xc4\x8d sestojijo iz \xc5\xa1tevilnih senzori\xc4\x8dnih \xc5\xbeiv\xc4\x8dnih vlaken, ki se raztezajo od olfaktornega epitelija v nosni sluznici do olfaktornega bulbusa, pri \xc4\x8demer prehajajo kribrozno lamino sitke._NEWLINE_Vohalni receptorski nevroni se na novo porajajo skozi vse \xc5\xbeivljenje in tvorijo nove aksone do olfaktornega bulbusa._NEWLINE_Voh se spro\xc5\xbei, ko razne majhne molekule vzdra\xc5\xbeijo vohalne (olfaktorne) receptorje, ko pri vdihovanju pridejo do nosnega epitelija v nosni votlini. Interakcija med molekulo, ki spro\xc5\xbei dra\xc5\xbeljaj, in receptorjem se pretvori v elektri\xc4\x8dni signal v olfaktornem bulbusu, od koder se prenese po olfaktorni progi ostalih delov vohalnega sistema in osrednjega \xc5\xbeiv\xc4\x8devja._NEWLINE_Vohalni \xc5\xbeivec je najkraj\xc5\xa1i izmed vseh mo\xc5\xbeganskih \xc5\xbeivcev in poleg vidnega \xc5\xbeivca edini, ki ne potuje v mo\xc5\xbegansko deblo.'